Autoritățile s-au răzgândit: Cetățenii care vin în România din Spania sau Franța nu intră în carantină și nici nu trebuie să se izoleze la domiciliu / Nici Germania nu mai este considerată zonă roșie

După ce marți seară au anunțat că toate persoanele care vor veni din nordul Franței și Madrid vor intra automat în carantină instituționalizată, autoritățile s-au răzgândit. Miercuri după-amiază, Grupul de comunicare strategică a precizat că nu s-a luat nicio decizie în acest sens. Practic, în acest moment, cetățenii care vin din Spania sau Franța nu trebuie nici măcar să se izoleze la domiciliu.

„Menționăm faptul că nu s-a luat nicio decizie referitoare la includerea în zonele roșii, respectiv cele care presupun carantina instituționalizată timp de 14 zile a cetățenilor care revin din regiuni ale Franței, Germaniei și Spaniei. O astfel de decizie referitoare la actualizarea zonelor de risc (zone roșii/zone galbene) poate fi luată numai la nivelul Comitetului Național pentru Situații Speciale de Urgență, în urma unor evaluări meticuloase a evoluției răspândirii noului coronavirus (COVID-19)”, a anunțat Grupul de comunicare strategică.

Potrivit situației prezentate de autorități la acest moment, Spania și Franța nu mai sunt considerate nici măcar zone galbene, după ce aseară erau anunțate ca fiind roșii. Nici Germania nu mai este considerată zonă roșie, doar un district mai este trecut în zona galbenă.

Nelu Tătaru, secretar de stat în Ministerul Sănătății, a anunțat, marți seară, într-o intervenție telefonică la Digi24, că toate persoanele care vor veni din nordul Franței și Madrid vor intra automat în carantină, în centrele special amenajate de statul român. Celelalte persoane care vin din alte teritorii ale Franței și Spaniei vor intra automat în autoizolare la domiciliu, spunea acesta.

Ministerul Sănătății în Institutul Național de Sănătate Publică au postat, pe site și Facebook, și o fotografie în care erau precizat toate zonele considerate roșii, respectiv galbene:

Sursa foto: Inquam Photos / Octav Ganea